17/04/2024
張致恒欠電費屋企被截電!網民指責雯雯推卸責任又博同情:仲有錢去迪士尼
張致恒(Steven)一家長期活喺貧窮線下,冇錢開飯同網上行乞都已經唔再係新聞,不過張氏嘅手法層出不窮,最近佢哋又有新鮮事,雯雯網上鬧Steven累到屋企被cut電,睇嚟又有善長人翁要破財喇!
Steven同雯雯早前一同出post,突然澄清大仔天寶冇自閉症,不過係雯雯二月尾時自爆「再有一個小朋友確診autism plus hyperactivity」,因此,雯雯當時係講緊另外幾個仔仔有病定係講人哋嘅小朋友有病,就真係不得而知。而雯雯又出IG Story,怨氣極大:「要發生嘅終於都發生,你終於都令到屋企發生畀人cut電,完全已經唔係可以容忍嘅範圍之內。小朋友又冇得煮嘢食,又冇熱水沖奶,不停喊,你想我點?」
Steven本來上月曾post出QRcode行乞,指自己今個月就可以解決到財困,情況會好轉,而佢月頭嘅時候都曾經post出自己有工開嘅story,短暫露出一線曙光,但不出網民所料,唔夠半個月又被雯雯爆出屋企被截電。
根據中電資料,逾期電費會徵收5%的附加費。在個別情況下,拖欠電費可導致電力暫時停止供應。而如中電有計劃停電,或者因為客戶遲交電費,而要截電,公司必定會先有書面通知,再以電話直接和受影響客戶聯絡,換言之張氏喺多次被追數下仍未有繳清電費,先會出現如此窘局。
不過今次網民就一啲都唔同情佢夫婦,更責雯雯完全推卸責任:「講到自己完全無責任,無錢就咪生4個啦,定係預咗男人養,咁當初就唔好搞人份工,而家真係自作孽。」又有網民覺得佢再推小朋友出嚟博同情:「又搵小朋友出嚟情緒勒索。」、「一定又有人捐錢,覺得係大人責任,小朋友無辜。」亦有人突破盲點話雯雯仲出到post:「電話仲叉到電。」、「即係電話有得叉電。」、「電話唔cut得,生財工具嚟」、「之前仲有錢去迪士尼,搭車食飯都要錢呀。」
轉載自: 晴報